
Selgitustaotlus määruse „Nõuded müra, sealhulgas ultra- ja infraheli ohutusele elamutes ja ühiskasutusega hoonetes ning helirõhutaseme mõõtmise meetodid“ nr 61 (vastu võetud 12.11.2025) lisa 1 kohta

Palun selgitada määruse lisa 1 punktidega 2.3 (Jahutussüsteemide piirtasemetele vastavust hinnatakse nende süsteemide töötamisel projekteeritud jahutusvõimsusele vastavas töörežiimis, arvestamata samaaegset koosmõju teiste tehnosüsteemidega) ja 2.9 (Ühe või samal ajal mitme müraallika tekitatud müra ei tohi ületada normtaset) seonduvat. 
Kas nende punktide vahel pole vastuolu? Näiteks lasteaia rühmaruumi, kus on jahutussüsteem ja ventilatsioonisüsteem, müra normtase LpA,eq,T (dB) on 30. Punkti 2.3 kohaselt võiks olla jahutussüsteemi mürtase 30 dBA, sest ei pea arvestama ventilatsiooniga. Punkti 2.9 kohaselt ei või ventilatsiooni ja jahutuse koostöötamise ajal olla ruumi müratase üle 30 dBA, st on vaja kokku liita nii jahutuse kui ventilatsiooni müratasemed. Sellisel juhul ei tohiks olla ventilatsiooni müratase üle 15 dBA. Nii madala ventilatsiooni mürataseme saavutamine on majanduslikult ebaotstarbekas ja tehniliselt keerukas. Nt kui eeldada, et ventilatsiooni müratase on 25 dBA, siis oleks koos jahutusega müratase 31,2 dBA, st on ületatud punktiga 2.9 lubatud normtase.
Palun selgitada: 
· mida on määruse koostaja punktide 2.3 ja 2.9 sätestamisel konkreetselt mõelnud? 
· millisest põhimõttest on vaja lähtuda olukorras kus lisaks jahutusele tekitavad samaaegselt müra ka teised tehnosüsteemid?

